L-Unjoni Ewropea ser ittejjeb il-mod li bih tilleġisla biex tiżgura li l-liġijiet tal-UE jaqdu aħjar liċ-ċittadini u n-negozji. Dak huwa l-għan ewlieni ta' ftehim dwar tfassil aħjar tal-liġijiet bejn il-Kunsill, il-Parlament u l-Kummissjoni, li l-Kunsill approva fil-15 ta' Diċembru 2015. Il-ftehim interistituzzjonali ser jiżgura li l-leġislazzjoni tal-UE tiffoka fuq oqsma fejn ikollha l-akbar valur miżjud għaċ-ċittadini Ewropej, u li l-liġijiet ikunu sempliċi u ċari. L-għan tiegħu hu li jevita regolamentazzjoni żejda u jnaqqas il-piż amministrattiv għaċ-ċittadini u n-negozji, speċjalment l-SMEs. Il-ftehim jipprevedi kooperazzjoni aktar mill-qrib bejn l-istituzzjonijiet, b'mod partikolari fil-qasam tal-programmazzjoni leġislattiva. Hu jsaħħaħ ukoll il-valutazzjonijiet tal-impatt ta' inizjattivi ġodda, kif ukoll aktar trasparenza u konsultazzjoni pubblika fil-proċess leġislattiv. "Il-ftehim dwar tfassil aħjar tal-liġijiet jirrifletti l-impenn komuni tal-istituzzjonijiet tal-UE li tkun iffaċilitata l-ħajja taċ-ċittadini u tal-kumpaniji. Hemm bżonn li l-liġijiet ikunu sempliċi biex jinftiehmu u biex jiġu implimentati, u dan huwa preċiżament dak li l-ftehim ifittex li jiżgura", qal Nicolas Schmit, Ministru għax-Xogħol, l-Impjiegi u l-Ekonomija Soċjali u Solidari. Programmazzjoni annwali u pluriennali Taħt dan il-ftehim, il- Kummissjoni ser tikkonsulta kemm lill-Kunsill kif ukoll lill-Parlament qabel ma tadotta l-programm ta' ħidma annwali tagħha u tqis il-fehmiet tagħhom. Barra minn hekk, fuq il-bażi tal-programm ta' ħidma annwali tal-Kummissjoni, it-tliet istituzzjonijiet ser jidentifikaw prijoritajiet leġislattivi komuni għas-sena ta' wara. Sabiex jiġi ffaċilitat l-ippjanar aktar fit-tul, il-ftehim jipprevedi li meta tinħatar Kummissjoni ġdida, it-tliet istituzzjonijiet kollha għandhom jiskambjaw fehmiet dwar l-għanijiet ta' politika prinċipali tagħhom għat-terminu l-ġdid. Valutazzjonijiet tal-impatt u konsultazzjonijiet pubbliċi Qabel ma tadotta proposta, il-Kummissjoni ser twettaq konsultazzjonijiet pubbliċi, filwaqt li tħeġġeġ b'mod partikolari l-parteċipazzjoni diretta tal-SMEs. Bħala parti mill-proċess ta' titjib tal-kwalità tal-liġijiet tal-UE l-valutazzjonijiet tal-impatt ta' inizjattivi ġodda ser jissaħħu. Dawn ser iqisu aktar l-impatt ta' liġijiet ġodda dwar il-kompetittività , b'mod partikolari fejn huma kkonċernati l-SMEs. Ser jivvalutaw ukoll l-ispiża jekk ma titteħidx azzjoni fil-livell tal-UE. Il-Kunsill u l-Parlament qablu li jwettqu valutazzjonijiet tal-impatt dwar emendi sostanzjali għall-proposti tal-Kummissjoni jekk dan iqisuh xieraq u meħtieġ għall-proċess leġislattiv. Simplifikazzjoni tal-leġislazzjoni tal-UE Il-Kunsill, il-Parlament u l-Kummissjoni qablu wkoll li jagħmlu aktar biex jissimplifikaw il-leġislazzjoni tal-UE. Kull sena l-Kummissjoni ser tippreżenta valutazzjoni dwar kemm dan ikun intlaħaq. Il-Kummissjoni, fejn xieraq, ser tispeċifika t-tnaqqis fil-piżijiet u l-iffrankar potenzjali ta' proposti leġislattivi individwali fil-kuntest aktar mifrux tal-ispejjeż u l-benefiċċji tar-regolamentazzjoni tal-UE. Trasparenza u koordinazzjoni Sabiex iżidu l-effiċjenza tal-ħidma leġislattiva tagħhom, il-Kunsill u l-Parlament jintrabtu li jaħdmu flimkien aktar mill-qrib. Huma qablu li jiżguraw it-trasparenza u jtejbu l-komunikazzjoni lill-pubbliku matul iċ-ċiklu leġislattiv kollu. Għarfien espert għal atti delegati Il-ftehim jipprevedi wkoll aktar konsultazzjoni esperta mill-Kummissjoni qabel ma tadotta atti delegati. Dan jinkludi konsultazzjoni sistematika ta' esperti maħtura mill-istati membri Passi li jmiss Ladarba l-ftehim ikun ġie rivedut mill-ġuristi lingwisti jkun irid jiġi adottat formalment mit-tliet istituzzjonijiet f'konformità mal-proċeduri interni tagħhom. Il-ftehim imbagħad ikun irid jiġi ffirmat mill-Presidenti tat-tliet istituzzjonijiet u jidħol fis-seħħ fl-istess jum. Sit web tal-Kunsill dwar l-aġenda għal regolamentazzjoni aħjar Ara l-paġna tal-laqgħa